17/2023

Útdráttur

Kærður var úrskurður héraðsdóms þar sem skorið var til bráðabirgða úr ágreiningi aðila um hvernig skyldi fara með lögheimili barns þeirra, meðlag og umgengni, sbr. 1. mgr. 35. gr. barnalaga nr. 76/2003. Fyrir Landsrétti krafðist sóknaraðili þess að honum yrði ákvarðaður rýmri umgengnisréttur en kveðið var á um í hinum kærða úrskurði, en undi niðurstöðu héraðsdóms að öðru leyti. Í úrskurði Landsréttar var meðal annars rakið að af gögnum málsins yrði ekki annað ráðið en að eftir uppkvaðningu hins kærða úrskurðar hafi umgengni sóknaraðila við barnið gengið vel fyrir sig. Í ljósi þess þótti rétt að ákvarða umgengnisrétt rýmri en þar var kveðið á um.

Úrskurður Landsréttar

Landsréttardómararnir H-kvk-nf Þ-kvk-nf, R-kvk-nf H-kvk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 5. janúar 2023. Greinargerð varnaraðila barst réttinum 13. sama mánaðar. Kærður er úrskurður Héraðsdóms Reykjavíkur 22. desember 2022 í málinu nr. E- [...]/2022 þar sem skorið var til bráðabirgða úr ágreiningi aðila um lögheimili dóttur þeirra, C, umgengni og greiðslu meðlags. Kæruheimild er í 5. mgr. 35. gr. barnalaga nr.76/2003.

2

Sóknaraðili krefst þess að umgengni hans við dóttur aðila verði ákveðin á þann veg að í janúar 2023 fari umgengni fram alla þriðjudaga og fimmtudaga frá klukkan 16.30 til 18.30. Þá verði barnið í umgengni við sóknaraðila aðra hverja helgi frá klukkan 13 til 17, laugardag og sunnudag. Í febrúar 2023 fari umgengni fram alla þriðjudaga og fimmtudaga frá klukkan 16.30 til 18.30. Þá eigi barnið umgengni við sóknaraðila aðra hverja helgi frá klukkan 9 til 17 á laugardegi og frá klukkan 9 til 17 á sunnudegi. Í mars 2023 fari umgengni fram alla þriðjudaga og fimmtudaga frá klukkan 16.30 til 18.30. Þá verði barnið í umgengni við sóknaraðila aðra hverja helgi frá klukkan 9 á laugardegi til klukkan 17 á sunnudegi. Í apríl 2023 og þar til dómur fellur í málinu fari umgengni fram alla þriðjudaga og fimmtudaga frá klukkan 16.30 til 18.30. Þá verði barnið í umgengni við sóknaraðila aðra hverja helgi frá klukkan 17 á föstudegi til klukkan 9 á mánudagsmorgni. Jafnframt krefst sóknaraðili þess að kveðið verði sérstaklega á um umgengni hans við barnið um páska. Loks krefst hann kærumálskostnaðar.

3

Varnaraðili krefst staðfestingar hins kærða úrskurðar og kærumálskostnaðar.

Niðurstaða

4

Mál þetta varðar rétt barnsins C til forsjár foreldra sinna. Með hinum kærða úrskurði var, að kröfu aðila, kveðið á um hvernig skyldi fara með lögheimili barnsins, meðlag og umgengni til bráðabirgða, sbr. 1. mgr. 35. gr. barnalaga. Sóknaraðili krefst þess hér fyrir dómi að honum verði ákvarðaður rýmri umgengnisréttur en kveðið var á um í hinum kærða úrskurði, en unir niðurstöðu héraðsdóms að öðru leyti.

5

Með hliðsjón af ungum aldri barnsins, og þeim röksemdum öðrum sem raktar eru í hinum kærða úrskurði, er tekið undir þá niðurstöðu að rétt sé að umgengni fari fram í tiltölulega skamman tíma meðan málið er rekið fyrir dómi. Af gögnum málsins verður þó ekki annað ráðið en að eftir uppkvaðningu hins kærða úrskurðar hafi umgengni sóknaraðila við barnið gengið vel fyrir sig. Í ljósi þess þykir rétt að ákvarða rýmri umgengnisrétt en þar var kveðið á um. Verður fyrirkomulag umgengni ákvarðað þannig að hún fari fram alla miðvikudaga klukkan 16.30 til 18.30 og aðra hverja helgi, laugardag og sunnudag, klukkan 13 til 17 báða daga, fyrst helgina 28. til 29. janúar 2023. Sóknaraðili sæki barnið á heimili varnaraðila við upphaf umgengni og komi aftur með það þangað við lok hennar.

6

Af framangreindu fyrirkomulagi leiðir að sóknaraðili hefur umgengni við barnið um páskahelgina en ekki þykir vera efni til að ákveða að hún skuli vera rýmri en í því felst.

7

Kærumálskostnaður fellur niður.

Úrskurðarorð :

Sóknaraðili, A, skal eiga rétt á umgengni við barnið C alla miðvikudaga klukkan 16.30 til 18.30, annan hvern laugardag klukkan 13 til 17 og annan hvern sunnudag klukkan 13 til 17, frá og með helginni 28. til 29. janúar 2023. Sóknaraðili skal sækja barnið á heimili varnaraðila, B, við upphaf umgengni og koma aftur með það þangað við lok hennar.

Kærumálskostnaður fellur niður.